《化成岩》
宋代·赵善坚

低帽白蕉衫，跨马北岩路。
为我撤炎歊，时有清风度。
投策蹑游屐，扪萝穷幽趣。
怪石鸣瘦筇，狭径窘危步。
云间启深洞，玲珑天巧露。
僧侣罗上下，钟声答晨暮。
长笑排翠谒，围棋惊振鹭。
陶写屏丝竹，恐为风景污。
拂藓题苍崖，纵横醉中句。
兹游岂易得，载酒莫辞屡。

作者简介：宗室，居袁州，字德固。孝宗乾道二年进士。通判婺州。朱熹为常平使者时深器重之。奉行荒政，全活甚众。历任以廉能称。终户部尚书。